Nnwom 111 AKCB - مزمور 111 NAV\nMefi me koma nyinaa mu ama Awurade so\nwɔ atreneefo aguabɔ ne asafo no mu.\n2Awurade nnwuma yɛ akɛse;\nwɔn a wɔn ani gye ho nyinaa susuw ho.\n3Ne nnwuma yɛ tumi ne anuonyam,\nna ne trenee wɔ hɔ daa.\n4Ɔma yɛkae nʼanwonwade;\nAwurade yɛ ɔdomfo ne mmɔborɔhunufo.\n5Ɔma wɔn a wosuro no no aduan;\nɔkae nʼapam no daa.\n6Wakyerɛ ne nkurɔfo tumi a ɛwɔ ne nnwuma mu,\nsɛ ɔde aman afoforo nsase ama wɔn.\n7Ne nsa ano nnwuma yɛ nokware na ɛteɛ;\nnʼahyɛde nyinaa mu wɔ ahotoso.\n8Etim hɔ daa daa,\nnokware ne trenee mu na ɔyɛe.\n9Ɔde ogye maa ne nkurɔfo;\nɔde nʼapam sii hɔ afebɔɔ,\nne din yɛ kronkron na ɛyɛ hu.\n10Awurade suro yɛ nyansa mfiase;\nwɔn a wodi nʼahyɛde so nyinaa wɔ nhumu pa.\nƆno na daa ayeyi wɔ no.\nAKCB : Nnwom 111